Det vælter ind med tip om huller i vejen og skæve skilte til Aarhus Kommune. Ny app gør det let for århusianerne at melde fejl og mangler i det offentlige til kommunen.

Annonce

Hullede veje, knækkede fliser, lyssignaler der ikke virker og meget meget mere. Århusianerne er flittige til at tippe kommunen om ting, der trænger til en kærlig hånd.

<p>Illustration Aarhus Kommune</p>

Aarhus Kommune har lanceret en app, som gør det nemt for folk at gøre opmærksom på eksempelvis huller i vejene, overfyldte skraldespande og lyssignaler, der ikke virker.

Appen hedder BorgerTip og de seneste to måneder er der kommet mere end 2.000 henvendelser via folks mobiler.

Som man kan se af diagrammet drejer langt de fleste henvendelser sig om forhold omkring veje og stier.

Det var forventningen, at der ville komme 3.000 tip i løbet af det første år, men fortsætter tendensen, bliver det tal langt højere. Kristian Würtz, rådmand for Teknik og Miljø, er glad for de mange tip fra århusianerne:

»Vi har alle et ansvar for, at Aarhus fortsat er et dejligt sted at være. Kommunens medarbejdere kan ikke komme overalt, så derfor er det en stor hjælp, når århusianerne hjælper med at være ekstra øjne i by-rummet,« siger han.

Appen findes både i App Store og Google Play. Og i videoen herunder kan du se hvordan den fungerer.



Helle Holm Vinther, distriktsingeniør i Center for Byens Anvendelse, gør opmærksom på, at de mange henvendelser betyder, at brugerne skal have tålmodighed:

»Vi forholder os til alle henvendelser hurtigst muligt, og vi arbejder på højtryk for at løse opgaverne. Man skal endelig blive ved med at tippe os om skader, men det kan godt tage noget tid, inden en opgave bliver meldt udført i app'en. Systemet er stadigt nyt for os, så derfor arbejder vi løbende på, at processen bliver så optimal som muligt.«

Annonce

FAKTA - Sådan kommer du i gang med BorgerTip